Diari Oficial de la Generalitat Valenciana


Sumari del DOGV 7829, del 15-07-2016 (2016/5622)

ORDRE 16/2016, de 13 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es fixen, per a la temporada 2016-2017, els períodes hàbils i normes de caça en les zones comunes, i s'estableixen altres regulacions en els vedats de caça i zones de caça controlada a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/07/13/16/dof/vci/html**

### Dades del document

Número de DOGV
:   7829

Data del DOGV
:   15-07-2016

Secció del DOGV
:   I. DISPOSICIONS GENERALS

Número del document
:   2016/5622


Data del document
:   13-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * destrucció de cultius
    * senyalització
    * regulació de la caça
    * conill
    * protecció del medi ambient
    * legislació
    * animal de caça
    * fauna
    * caça

ORDRE 16/2016, de 13 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es fixen, per a la temporada 2016-2017, els períodes hàbils i normes de caça en les zones comunes, i s'estableixen altres regulacions en els vedats de caça i zones de caça controlada a la Comunitat Valenciana. [2016/5622]  
PREÀMBUL  
  
La Llei 13/2004, de 27 de desembre, de Caça de la Comunitat Valenciana, estableix en el seu títol IV que l'ordre anual de vedes, de manera especial en les zones comunes, establirà les limitacions relatives als períodes, espècies o modalitats de caça previstes en els diferents instruments de planificació cinegètica.  
L'elaboració i aprovació de l'ordre anual de vedes per a la temporada de caça 2016-2017, és ineludible, atès que, sense aquesta, existiria una falta de definició davant la possibilitat de la pràctica de l'exercici de la caça en les zones comunes i altres activitats.  
Aquesta ordre també estableix el període de caça de les espècies migratòries i, si és el cas, les quotes màximes a les quals hauran d'ajustar-se els plans tècnics d'ordenació cinegètica dels vedats de caça i zones de caça controlada.  
Per a l'elaboració d'aquesta ordre s'ha tingut en compte l'article 42, en el fet que l'ordre anual de vedes és un instrument de la planificació cinegètica que ha d'assegurar un ús racional dels recursos cinegètics.  
  
Així mateix, per raons d'operativitat i experiència prèvia sobre la regulació cinegètica de determinades espècies i que ja compten amb una regulació específica, s'ha considerat que la present ordre incorpore modificacions puntuals d'aquelles ordres directament relacionades amb la que ara és objecte de regulació, entre les quals es troben l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven les directrius extraordinàries per a l'aprofitament, gestió i control de conill de muntanya a la Comunitat Valenciana; l'Ordre 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i el control del porc senglar a la Comunitat Valenciana; l'Ordre 9/2015, de 9 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableix la composició i les normes de funcionament de la Comissió Valenciana d'Homologació de Trofeus de Caça, i l'Ordre 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el pla de control de les poblacions d'arruí o be de Berberia (Ammotragus lervia) a la Comunitat Valenciana.  
  
Per tot allò adés assenyalat, complits els tràmits procedimentals previstos en l'article 43 de la Llei 5/1983, de 30 de desembre, del Consell, i en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, oït el Consell Valencià de la Caça, amb un informe previ de l'Advocacia General de la Generalitat, conforme el Consell Jurídic Consultiu de la Comunitat Valenciana, i fent ús de les facultats que tinc atribuïdes de conformitat amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i el Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat,  
  
ORDENE  
  
Article 1. Objecte i àmbit  
És objecte d'aquesta ordre la regulació, per a la temporada 2016-2017, dels períodes hàbils i normes de caça en les zones comunes i l'establiment d'altres regulacions en els vedats de caça i zones de caça controlada a la Comunitat Valenciana, així com les espècies susceptibles d'aprofitament.  
  
Article 2. Espècies cinegètiques  
Les espècies cinegètiques susceptibles d'aprofitament en la temporada 2016-2017, són les següents.  
a) Caça menor no aquàtiques:  
Perdiu (Alectoris rufa)  
Llebre (Lepus granatensis)  
Conill (Oryctolagus cuniculus) (\*\*)  
Rabosot (Vulpes vulpes) (\*) (\*\*)  
Faisà vulgar (Phasianus colchicus)  
Guatla comuna (Coturnix coturnix) (\*)  
Becada (Scolopax rusticola)  
Colom tudó (Columba palumbus) (\*)(\*\*)  
Colom roquer (Columba livia) (\*) (\*\*)  
Colom xixella (Columba oenas) (\*)(\*\*)  
Tórtora europea (Streptopelia turtur) (\*)  
Tord comú (Turdus philomelos) (\*\*)  
Tord ala-roig (Turdus iliacus) (\*\*)  
Griva (Turdus viscivorus) (\*\*)  
Griva cerdana (Turdus pilaris) (\*\*)  
Estornell vulgar (Sturnus vulgaris) (\*) (\*\*)  
Fredeluga (Vanellus vanellus)  
Blanca (Pica pica) (\*) (\*\*)  
Gralla (Corvus monedula) (\*) (\*\*)  
Cucala (Corvus corone) (\*) (\*\*)  
(\*) Especies susceptibles de caça en mitja veda en vedats i zones de caça controlada.  
(\*\*) Especies susceptibles de caça amb escopeta en lloc fix en zones comunes.  
b) Caça menor, aus aquàtiques:  
Oca comuna (Anser anser)  
Ànec collverd (Anas platyrhynchos)  
Ascle (Anas strepera)  
Ànec xiulador (Anas penelope)  
Cua de jonc (Anas acuta)  
Cullera comuna (Anas clypeata)  
Sivert (Netta rufina)  
Sarcet (Anas crecca)  
Roncadell (Anas querquedula)  
Ànec cap-roig (Aythya ferina)  
Morell capellut/ànec de plomall (Aythya fuligula)  
Fotja vulgar (Fulica atra)  
Bequeruda (Gallinago gallinago)  
Bequet (Lymnocryptes minima)  
Fredeluga (Vanellus vanellus)  
Gavina riallera (Chroicocephalus ridibundus) (\*\*)  
Gavià argentat de potes grogues (Larus michaellis) (\*\*)  
(\*\*) Especies susceptibles de caça amb escopeta en lloc fix en zones comunes.  
c) Caça major:  
Cabra salvatge (Capra pyrenaica)  
Cérvol (Cervus elaphus)  
Cabirol (Capreolus capreolus)  
Daina (Dama dama)  
Porc senglar (Sus scrofa)  
Mufló (Ovis musimon)  
  
Article 3. Modalitats de caça en zones comuns  
En les zones comunes de caça de la Comunitat Valenciana s'autoritzen les modalitats següents:  
1. La caça del conill amb gossos i sense armes  
Període: des del 17 de juliol al 25 de desembre de 2016.  
Dies hàbils: dijous, dissabtes, diumenges i festius no locals. Horari general.  
Condicions específiques: màxim de 8 gossos per caçador i de 15 per grup de caçadors.  
Queda prohibit l'ocupació de llebrers des del 17 de juliol fins a l'11 d'octubre de 2016, així com l'ocupació de gossos de presa en aquesta modalitat.  
  
2. Falconeria  
Període: des del 12 d'octubre de 2016 fins al 5 de febrer de 2017.  
Dies hàbils: tots els dies. Horari general.  
Condicions específiques: es permet per a totes les espècies cinegètiques de caça menor. S'autoritza la caça amb auxili de fins a dos gossos per falconer per a alçar les peces. L'entrenament d'aus de falconeria, amb peces de fuga, degudament marcades, queda habilitat des de l'1 de juliol de 2016 fins al 28 de febrer de 2017. Es podrà entrenar les aus fora d'aquests períodes, amb esquers artificials.  
3. Caça amb arc  
Període: del 12 d'octubre al 6 de desembre de 2016.  
Dies hàbils: dijous, dissabtes, diumenges i festius no locals. Horari general.  
Condicions específiques:  
a) Es permet per a totes les espècies cinegètiques i amb un màxim de dos gossos per arquer.  
b) Els arcs utilitzats per a la pràctica de la caça hauran de tindre les següents potències mínimes:  
Per a espècies de caça menor: tots els tipus a partir de 30 lliures (13,50 kg) a l'obertura de l'arquer.  
Per a espècies de caça major: tots els tipus a partir de 45 lliures (20,25 kg.) a l'obertura de l'arquer.  
c) Les fletxes i puntes a emprar seran les següents:  
Per a la caça d'aus al vol les fletxes de caça que s'han d'utilitzar han d'estar emplomallades obligatòriament amb plomes amples del tipus flu-flu.  
Per a la caça menor poden utilitzar-se puntes d'impacte i puntes de fulles de tall.  
Per a la caça major únicament es poden utilitzar puntes de tall.  
Queden prohibides les puntes que, pel seu disseny en forma d'arpó, poden impedir-ne l'extracció.  
4. Caça amb escopeta en lloc fix  
Espècies autoritzades: espècies marcades amb doble asterisc (\*\*) en l'article 2.  
Període: del 12 d'octubre al 20 de novembre de 2016.  
Dies hàbils: dissabtes, diumenges i festius no locals. Horari general.  
  
Condicions específiques: s'estableix una quota de captures individuals ?per caçador i dia- de 15 tords; per a la caça de tords i estornells poden emprar-se únicament com a reclams els xiulets o membranes de boca o de manxa, així com els reclams naturals de tord comú, tord ala-roig o estornell vulgar en un nombre no superior a cinc per espècie.  
  
Els caçadors per al cobrament de les peces podran auxiliar-se de fins a un màxim de dos gossos per caçador.  
Per a desplaçar-se als llocs s'han de portar les armes enfundades, o bé descarregades i obertes.  
En aquesta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004, de Caça de la Comunitat Valenciana, així com el camp de tir possible per a evitar que els perdigons caiguen en les franges de terreny esmentades.  
5. Caça menor en mà o al bot  
Espècies autoritzades: espècies de caça menor previstes en l'article 2 d'aquesta Ordre, excepte aquàtiques.  
Període: del 12 d'octubre al 20 de novembre de 2016.  
Dies hàbils: diumenges.  
Condicions específiques: s'estableix una quota entre perdiu i llebre d'una peça per caçador i dia i un màxim de gossos per caçador de dos.  
  
6. Caça del porc senglar  
Caldrà ajustar-se al que disposa l'Ordre 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i control del porc senglar a la Comunitat Valenciana i les seues modificacions.  
  
Article 4. Caça de migratòries en vedats de caça i zones de caça controlada  
1. Mitja veda  
Es caçarà la mitja veda en aquells terrenys tancats i zones de caça controlada que en el seu Pla Tècnic d'Ordenació Cinegètica (PTOC) tinguen aprovada aquesta modalitat.  
Podrà caçar-se el colom tudó, colom roquer, colom xixella, estornell vulgar, blanca, gralla, cucala i rabosot, els dissabtes, diumenges i festius no locals compresos entre el 15 d'agost i l'11 de setembre de 2016, ambdós inclosos. Totes les espècies es caçaran en lloc fix.  
  
La guatla es caçarà els dissabtes, diumenges i festius no locals compresos entre el 21 d'agost i l'11 de setembre de 2016. Es caçarà en les modalitats del bot i en mà, i tindrà una quota màxima per caçador i dia de huit exemplars.  
La tórtora europea només es caçarà els diumenges compresos entre el 21 d'agost i l'11 de setembre de 2016. La quota de la tórtora europea és de huit exemplars per caçador i dia. Es podran auxiliar de gossos per al cobrament de peces abatudes.  
2. Pròrroga de la caça de tords i estornells  
En lloc fix, dissabtes i diumenges des del tancament de la caça menor en temporada fins al 5 de febrer de 2017. S'estableix una quota de 25 tords per caçador i dia.  
3. Aus aquàtiques  
Del 12 d'octubre de 2016 al 12 de febrer de 2017, podent ser el període inferior, si així està disposat en les resolucions aprovatòries dels plans tècnics d'ordenació cinegètica. Al Parc Natural de l'Albufera el període de finalització serà el 5 de febrer i regirà per la seua normativa pròpia.  
4. Caça de la becada  
Del 12 d'octubre al 6 de gener en les províncies d'Alacant i València. Del 12 d'octubre al segon diumenge de gener a la província de Castelló. Es caçarà en la modalitat del bot o en mà.  
  
Article 5. Caça de la perdiu amb reclam  
En els vedats de caça i zones de caça controlada en què la resolució aprovatòria del Pla Tècnic d'Ordenació Cinegètica de la modalitat de perdiu amb reclam es remeta a l'Ordre anyal de Vedes, la data límit per al tancament de la caça de la modalitat esmentada serà l'últim dia de febrer de 2017.  
  
Article 6. Horari general  
L'horari de caça permès de forma general per a la temporada 2016-2017, en l'àmbit de la Comunitat Valenciana, és l'arreplegat en l'annex d'aquesta ordre.  
  
DISPOSICIONS ADDICIONALS  
  
Primera. Límit de gossos en la caça menor  
En aquells vedats en què la resolució aprovatòria del pla tècnic de caça no vinga especificat el màxim de gossos a emprar en la caça menor, en queda limitat el nombre a un màxim de 8 gossos per caçador i de 15 per grup de caçadors.  
  
Segona. Sol·licituds de caça en zones de caça controlada  
Les sol·licituds per a caçar durant la temporada general en zones de caça controlada es podran presentar en la corresponent direcció territorial, entre els dies 1 de juliol i el 15 d'agost de 2016. El sorteig es realitzarà el segon dijous de setembre a les 11.00 hores, en les oficines de les esmentades dependències.  
  
Tercera. Mesures de lluita contra determinades espècies exòtiques invasores  
En funció del que estableix la normativa estatal vigent en matèria d'espècies invasores, i el Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana, es permet abatre qualsevol exemplar de cotorra argentina (Mysiopsitta monachus), cotorra de Kramer (Psittacula krameri) i d'ós rentador (Procyon lotor), per estar incloses aquestes espècies en l'annex del citat reial decret, durant la pràctica de qualsevol activitat cinegètica autoritzada, incloses les contemplades durant el període hàbil de caça i establit en la present ordre. Les captures realitzades en vedats es faran constar en la memòria anual de gestió de l'espai cinegètic, i s'indicarà l'espècie i el nombre d'individus abatuts. En el cas de l'ós rentador, a més de l'anterior, es donarà compte en les següents 48 hores al Centre de Recuperació de Fauna del Saler (València).  
Quarta. Memòries anuals de gestió de l'espai cinegètic.  
Conforme l'article 46 de la Llei 13/2004, de 27 de desembre, de Caça de la Comunitat Valenciana, el titular de cada espai cinegètic ha de presentar una memòria i un pla de gestió corresponent a l'activitat cinegètica de la temporada 2016-2017, abans del 31 de març de 2017.  
  
La redacció de la memòria i del pla de gestió es realitzarà per a cada vedat, no sent vàlides les memòries i plans de gestió conjuntes d'uns quants vedats, encara que el titular siga el mateix.  
  
Cinquena. Zonificació per al control de l'arruí  
La zona 2 de control regulada per l'Ordre 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el pla de control de les poblacions d'arruí (Ammotragus lervia) a la Comunitat Valenciana (DOCV 7294, 12.06.2014), deixarà de tindre efecte i es considerarà tota la Comunitat Valenciana zona d'exclusió i ràpida eradicació.  
  
Sisena. Regla de no despesa pública  
La implementació i posterior desplegament d'aquesta Ordre no podrà tindre cap incidència en la dotació de tots i cada un dels capítols de despesa assignats a la Conselleria amb competències en matèria de caça i pesca continental, en la data de la seua publicació i, en tot cas, haurà de ser atès amb els mitjans personals i materials de l'esmentada conselleria.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa la present ordre.  
  
DISPOSICIONS FINALS  
  
Primera. Modificació de l'article 15 de l'Ordre d'11 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aproven les directrius extraordinàries per a l'aprofitament, gestió i control de conill de muntanya a la Comunitat Valencian  
  
«Article 15. Sobre soltes o repoblacions  
Totes les repoblacions o soltes de conills en espais cinegètics no inclosos en l'annex I de la Resolució de 18 de novembre de 2014, del conseller de Presidència i Agricultura, Pesca i Alimentació, per la qual es delimiten els termes municipals i cultius afectats per danys del conill de muntanya (Oryctolagus cuniculus) (DOCV 07.01.2015), o les disposicions que la modifiquen o la desenvolupen per a poder autoritzar-se, hauran de complir les condicions següents:  
a) Guardaran una distància de 1,5 quilòmetres respecte de la llinda dels termes municipals inclosos en l'annex anteriorment citat.  
b) Les repoblacions i clapers guardaran una distància mínima de 500 metres respecte a qualsevol dels tipus de cultius sobre els quals el conill puga fer mal.  
c) Excepte vedats intensius i zona de reserva establides durant una temporada completa, només podran efectuar-se repoblacions en el període comprés entre l'1 de febrer i el 30 de juny.  
d) Tots els conills objecte de la solta sense excepció, aniran marcats per mitjà de tatuatges o altres senyals visibles des de l'explotació d'origen del trasllat.  
e) Prèviament a les repoblacions o soltes i com a condició indispensable s'hauran realitzat millores d'hàbitat, com ara la sembra i l'augment del factor refugi en la zona a realitzar les soltes esmentades, i constatant-se, en aquest últim cas, per part dels agents mediambientals».  
  
Segona. Modificació de la disposició addicional única de l'Ordre 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i control del porc senglar a la Comunitat Valenciana  
«Disposició addicional única  
1. La realització de ganxos per a la caça de porc senglar haurà de ser comunicada pel titular de l'aprofitament cinegètic amb una antelació mínima de cinc dies naturals a la realització esmentada.  
2. La realització de batudes de caràcter general hauran de ser comunicades pel titular de l'aprofitament cinegètic amb una antelació mínima de 10 dies naturals.  
En el cas de sol·licituds de batudes, amb caràcter extraordinari per qualsevol dels motius establits en l'article 13 de la Llei de Caça, i/o que requerisquen la col·locació d'un nombre igual o superior a 60 llocs, el termini de sol·licitud serà d'un mes i en aquella, s'especificarà la ubicació dels llocs per mitjà de coordenades UTM, fus 30, ETRS 89 i posicionades sobre el terreny, les quals seran facilitades en format digital shapefile (.shp) al servei territorial de medi ambient corresponent a la província on es farà la cacera.  
3. Els anteriors terminis es comptaran a partir de l'endemà de l'entrada en el registre administratiu competent per a conèixer de la comunicació o sol·licitud esmentada.  
4. En les anteriors comunicacions o sol·licituds s'especificarà: ubicació del punt de trobada dels caçadors a l'inici i final del ganxo o batuda, matrícula del vedat de caça o zona de caça controlada i identificació de persona física encarregada o responsable de la cacera, i que adjuntarà un correu electrònic i telèfon de contacte.  
5. Sense perjuí dels apartats anteriors i de la comunicació efectuada des de la direcció territorial als corresponents agents de l'autoritat, l'organitzador del ganxo o batuda informarà el lloc de la Guàrdia Civil més pròxim de la realització de la cacera, amb almenys cinc dies naturals abans de la realització».  
  
Tercera. Modificació de la disposició addicional única de l'Ordre 9/2015, de 9 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen la composició i les normes de funcionament de la Comissió Valenciana d'Homologació de Trofeus de Caça  
«Disposició addicional única  
Tenen la consideració de trofeus de caça, als efectes d'aquesta ordre, les qüernes adherides al crani del cérvol (Cervus elaphus), del cabirol (Capreolus capreolus) i de la daina (Dama dama), les banyes adherides al crani de la cabra salvatge (Capra pyrenaica) i del mufló (Ovis musimon), els claus i esmoladores del porc senglar (Sus scrofa), o qualsevol trofeu d'una altra espècie que oportunament es dispose per la direcció general competent en matèria de caça».  
  
Quarta. Normes d'aplicació  
Per a tot allò no regulat per la present ordre, caldrà ajustar-se al que disposa la Llei 13/2004, de 27 de desembre, de Caça de la Comunitat Valenciana, i la Llei 42/2007, de 13 de desembre, del Patrimoni Natural i de la Biodiversitat.  
  
Cinquena. Desenvolupament de l'ordre  
Es faculta la Direcció General de Medi Natural i Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural, per a dictar quantes resolucions siguen necessàries per al desenvolupament d'aquesta ordre.  
  
Sisena. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana. Comunitat Valenciana.  
  
València, 13 de juliol de 2016  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI